साहित्य और संस्कृति के संदर्भ में प्रायः ‘लोक’, ‘आभिजात्य’, ‘जन’ एवं ‘विशिष्ट’ शब्दों का प्रयोग किया जाता रहा है। ये शब्द अपने आप में अलग-अलग अवधारणाओं को रेखांकित करते हैं। ‘लोक’ शब्द की अनुगूंज अभिजात्यता के विपरीत एक भाव पैदा करती है। कोश में ‘लोक’ के दो प्रकार के अर्थ विशेष रूप से प्रचलित हैं। पहला, इहलोक, परलोक अथवा त्रिलोक तथा दूसरा, जनसामान्य का। यह जनसामान्य शब्द ही ‘लोक’ से जुड़ता है। इसी अर्थ में इसका प्रयोग ऋग्वेद, उपनिषदों, गीता, आदिकालीन कवि विद्यापति और संतसाहित्य से लेकर आधुनिककाल तक में मिलता है। भारतेंदु का अधिकांश साहित्य इसी ‘लोक’ की अभिव्यक्ति के निकट है। शुक्ल जी ने लोकविषयक कई लेख लिखे हैं। द्विवेदी जी पोथी और शास्त्र विहीन वर्ग को ही ‘लोक’ में शामिल करते हैं। प्रेमचंद तथा उनके बाद के साहित्यकारों ने इसी ‘लोक’ को अपने साहित्य में स्थान दिया।